28/07/2020 | Administración LocalMunicipal
Carballo
Normativa de estudo de detalle fachada costeira de Razo en Carballo

Aprobación definitiva do Estudo de detalle da fachada costeira en Razo previsto no Plan xeral de ordenación municipal de Carballo. Publicación da normativa O Estudo de detalle da fachada costeira en Razo previsto no Plan xeral de ordenación municipal de Carballo foi aprobado definitivamente por acordo do Pleno municipal, en sesión extraordinaria que tivo lugar o 2 de marzo de 2020. Este foi publicado no Diario Oficial de Galicia, núm.111, do 9 de xuño de 2020. Por resolución da directora xeral de Ordenación do Territorio e Urbanismo do 10 de xullo de 2020, procedeuse á inscrición do estudo de detalle da fachada costeira de Razo prevista no Plan xeral de ordenación municipal do Concello de Carballo no Rexistro de Planeamento Urbanístico de Galicia, no Libro I, Tomo IV, folla rexistral 36, co número RPG 00047/2020, segundo o disposto nos artigos 88 da Lei 2/2016, do 10 de febreiro, do solo de Galicia e 208 e seguintes do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia. De conformidade co disposto polos artigos 82 e 88.4 da Lei 2/2016, do 10 de febreiro, do solo de Galicia e 70 da Lei 7/1985, do 2 de abril, reguladora das bases de réxime local, publícase a normativa que desenvolve o estudo de detalle da fachada costeira en Razo do Plan xeral de ordenación municipal de Carballo, aos efectos de aplicación e coñecemento xeral. NORMATIVA PARA O DESENVOLVEMENTO DO ESTUDO DE DETALLE DE RAZO 2. CRITERIOS DE COMPOSICIÓN E ESTÉTICA. No apartado 2 da presente memoria realízase unha diagnose do estado actual do ámbito do E. D. enumerando os principais problemas de integración paisaxística que se detectan na zona. Unha gran parte destes problemas contan xa cunha resposta dende a normativa do PXOM tal e como pode verse no apartado precedente. O presente E. D. establece as condicións de composición e estéticas, para aqueles parámetros non recollidos polo PXOM, así a regulación da obligatoriedade de adaptación.2.0. ZONA DE INFLUENCIA. As construcións deberán evitar a formación de pantallas arquitectónicas ou acumulación de volumes.2.1. CORES. A fin de regular as cores a empregar tanto nas edificación coma nos peches remitímonos á Guia de cor e materiais de Galicia elaborada pola Consellería de medio ambiente, e ordenación do territorio. O ámbito do E. D encádrase na Grande Área Paisaxística denominada Chairas e Fosas Occidentais diferenciándose a gama de colores proposta para as edificacións construidas ata o ano 1960 e as posteriores. Deberán ser tidas en conta os criterios e recomendacións xerais das Instruccións de Uso da Guia de cores e materiais. Dado que a reproducción das cores pode non ser exacta prevalecerá sempre a codificación NCS (Natural Color System) reflectida baixo cada unha das cores nas fichas da Guia de Cor. No caso que nos ocupa xa establecemos que se atopa na GAP Chairas e Fosas Occidentais en terreos clasificados como solo de núcleo rural. Da fotografía aérea do Voo Americano do ano 1956 pódese desprender que ningunha das edificacións que se atopan no ámbito do E. D. é anterior a 1960. Como Anexo 3 achéganse as táboas do tomo IX GAP Chairas e Fosas Occidentais aplicables ao ámbito.2.2. FACHADAS. No caso de pintado das fachadas das edificacións na elección da cor de fondo deberá terse en conta a cor das carpinterías. Adaptación A adaptación a este criterio de Cor será obrigatorio no caso de obras de edificación de nova planta e obras de rehabilitación sobre edificacións existentes. No caso de obras exteriores será obrigatoria a adaptación no caso de solicitude de pintura dos paramentos exteriores ou cambio de carpinterías. Tamén será de aplicación no caso de solicitude de inicio de actividade con obra. A fachada deberá ter unha cor homoxénea, non poidendo establecer cores distintas para a planta baixa. No caso da cor dos peches empregaranse os criterios do seguinte punto.2.3. PECHES. Para a parte cega dos muros de peche deberanse utilizar os mesmos criterios cromáticos, empregando a gama de cores establecidos para os fondos e elementos compositivos da Guia de cor. Tal e como establece a normativa do PXOM a altura máxima da parte cega será de 1m, debendo ser a parte superior calada en máis dun 50% con reixas, madera, permitíndose o emprego de vidro. Prohíbese no peche frontal o emprego de bloque tipo “split” na parte cega e de malla metálica cor verde e elementos de formigón prefabricado. Os peches colindantes co DPMT deberán axustarse ao regulado no artigo 47 do Regulamento Xeral de Costas. Adaptación A adaptación ás cores e criterios no caso do peche frontal serán de aplicación en tódalas solicitudes de licenzas e comunicacións previas sobre das parcelas no ámbito do estudo de detalle. Os peches laterais deberán adaptarse cando se solicite a súa modificación ou no caso de nova edificación, rehabilitación sobre edificacións existentes, así como nas comunicacións de inicio de actividade e altas en uso turístico. Á solicitude de novo peche ou adaptación do mesmo deberá acompañar unha descrición e definición gráfica tanto das dimensións como das cores a empregar. No caso de muros de contención será de obrigado cumprimento a adaptación ao criterio de cor, sendo necesaria a súa adaptación ao resto dos criterios de muros de contención segundo a adaptación establecida no punto 5.2.4. CARPINTERÍAS. As cores previstas para as carpinterías así como cerrallerías combinarán coas cores propostas para fondos e elementos compositivos de fachada, debéndose elexir a cor das cartas achegadas no anexo 3 segundo os criteros establecidos na Guia de Cores e materiais. Prohíbese a falsa división dos vidros das carpinterías, as particións do vidro deberán acusarse ao exterior, non admitindo falsas fragmentacións impostas na cámara de aire ou na superficie de cristal (sen dividir). Adaptación A adaptación a este criterio de composición e cor das carpinterías será obrigatorio no caso nova edificación ou rehabilitación sobre edificacións existentes, así como na solicitude de cambio de carpinterías.2.5. ELEMENTOS SAÍNTES DE FACHADA (MÁQUINAS, CARTEIS, TOLDOS…). Prohibiranse os elementos de fachada que sobresaian fóra da aliñación agás nos casos previstos nas condicións de volume da normativa do PXOM establecida no Capítulo 4 do Título VI. Poderanse colocar carteis “tipo vela” sempre que sexan desmontables sen gardar unha altura mínima de 3 m cumprindo un voo máximo de 60 cm. Nos casos de maquinaria de ventilación ou aire acondicionado en edificacións existentes o aire de saida deberá dirixirse cara arriba, debendo quedar a instalación oculta mediante a súa incorporación á fachada. Os toldos deberán armonizar tanto en composición como en cores coa fachada do edificio. En parcela privada non se establece unha dimensión máxima para os toldos textís. En calquera caso estes elementos deberán cumprir o establecido nos artigos Capítulo IV, do Título VI-Condicións Xerais da edificación e das infraestruturas do PXOM. Adaptación A adaptación a estes criterios compositivos e estéticos de fachada realizarase no caso de solicitude de colocación destes elementos, e no caso de nova edificación, rehabilitación sobre edificacións existentes, alta ou cambio de titularidade de actividade.2.6. MUROS DE CONTENCIÓN. O PXOM prohibe a transformación brusca da topografía das parcelas, polo que non se poderán construir muros de contención a fin de modificar a rasante das parcelas. No caso de muros para a contención do terreo natural ou segundo a rasante existente a data do presente E. D. non poderán sobrepasar os 1,5 m de altura, debendo no caso de existir máis desnivel dividirse en tramos cun recuado axardinado entre eles de 1m. Os materiais e cores dos muros de contención cumprirán as determinacións para os peches de parcela. Adaptación A adaptación a estes criterios será obrigatorio no caso nova edificación ou rehabilitación sobre edificacións existentes. No caso de muros de contención existentes deberán adaptarse aos criterios de cor establecidos no punto 2 referente a peches e no caso de solicitar a intervención sobre eles deberá achegarse no proxecto técnico que se tramite un apartado de xustificación da solución proposta, segundo os criterios establecidos neste apartado.2.7. CONDICIÓNS ESTÉTICAS DAS TERRAZAS. A instalación de terrazas nos espazos de uso público deberá atender a criterios de compatibilización do uso público e a utilización privada, debendo prevalecer nos casos de conflicto o uso público deste espazo e o interese xeral, e cumprindo coas condicións específicas establecidas na ordenanza municipal correspondente. En terrazas sobre espazos públicos garantirase sempre un itinerario peonil libre de mínimo 1,5m, poidendo ser situado a carón da aliñación ou na zona límite co beirado, poidendo o Concello con criterios técnicos establecer obligatoriamente a ubicación do itinerario peonil. Este paso non poderá ocuparse con mamparas, mobiliario ou similar. Establécense as seguintes solucións para manter a homoxeneidade das terrazas: – Para o mobiliario da terraza: mesas, cadeiras, parasoles… prohíbese o emprego de mobiliario de plástico con publicidade comercial debendo empregar materiais resistentes de fácil limpeza e boa calidade, preferentemente madeira, vimbia e ferro forxado. – Non se poderán instalar mostradores de atención ao público debendo atender á terraza dende o establecemento. Non se permiten outra serie de instalacións (frigorífico, expositores, asadores.). Poderase autorizar o peche das terrazas como instalacións lixeiras de carácter fixo sempre que se realicen con materiais lixeiros e facilmente desmontables. Neste caso establecense as seguintes solucións para manter a homoxeneidade: – Será necesaria a presentación dunha memoria elaborada por técnico competente na que se xustifique a solución adoptada e a súa integración no entorno. – A estrutura realizarase con materiais lixeiros e facilmente desmontables. – A instalación deberá resolverse con volumes simples fuxindo de solución artificiosa. – As condicións de altura adaptaranse ao establecido na ordenanza municipal correspondente. – A cuberta resolverase con solucións contrutivas lixeiras e sinxelas e materiais de calidade. – Os paramentos deberán ser trasparente alomenos no 80% da súa superficie. Non poidendo superar a zona opaca a altura de 60 cm. – Os paramentos opacos deberán ser da cor da fachada principal da edificación á que serve a terraza (axustada a gama de cores do presente E. D) ou de cor branca. – Prohíbese o peche mediante toldos textis ou plásticos. – O solo poderá estar elevado con respecto da rasante da beirarrua cumprindo en todo caso a normativa de accesibilidade. – Queda prohibida a publicidade nas instalacións de terraza, non considerándose publicidade a inserción do nome comercial ou logotipo do establecemento en toldos, parasoles ou mamparas. – Será deber da propiedade o seu correcto mantemento e conservación. Adaptación A adaptación a estes criterios de terrazas de locais realizarase no caso de solicitude de colocación destes elementos, e no caso de nova edificación, rehabilitación sobre edificacións existentes, alta ou cambio de titularidade de actividade.2.8. URBANIZACIÓN. As obras de urbanización deberán cumprir en todo caso a Ordenanza Municipal de Urbanización do Concello de Carballo, en tanto en canto estea aliñada coa L. G. Tel.9/2014 e outra normativa sectorial vixente en materia de Telecomunicacións. Tal e como se adiantou en apartados precedentes en paralelo ao presente estudo de detalle estase a redactar o Plan Especial de Protección, infraestruturas e dotacións de Razo-Arnados. Trala aprobación definitida do Plan Especial redactarase o pertinente proxecto de urbanización, cuxo ámbito deberá alcanzar a totalidade do paseo do fronte litoral de Arnados, polo que será este documento o que regule en profundidade as condicións de urbanización da zona do paseo incorporada ao estudo de detalle. Na ficha do PXOM referente ao E. D. establece a eliminación do tráfico rodado no vial do fronte litoral, esta determinación excede das atribucións dun estudo de detalle sendo o Plan Especial de protección, infraestruturas e dotacións de Razo o instrumento que recolle esta modificación das características do Paseo da Praia. Ao mesmo tempo o Plan Especial establecerá a sección e rasantes definitivas para este vial, definindo as pautas para os materiais e acabados así como mobiliario urbano, iluminación,… que garanta a súa correcta integración ambiental e paisaxística. En todo caso establécerase a regulación dos seguintes aspectos dende o E. D.: – Prohíbense novos tendidos aéreos. – As instalacións da rede de saneamento deberán cumprir as condicións sinaladas no artigo 44.6 da Lei de Costas concordantes do seu Regulamento. Adaptación Este criterio será de aplicación para calquer novo tendido que se pretenda no ámbito, que deberá ser soterrado así como aos novas redes de sumidoiros. O espazo público no fronte de Arnados dentro do ámbito do presente E. D. deberá incorporarse ao proxecto de ordenación do Plan Especial de protección, infraestruturas e dotacións en Razo Arnados, e realizar un proxecto de urbanización conxunto para todo o fronte litoral do núcleo. Carballo, 23 de xullo de 2020. O alcalde Evencio Ferrero Rodríguez